Грађански рат у БиХ је, осим разарања и великих жртава, проузроковао и нагло смањење производње за 80% у периоду од 1992. до 1995. године и нагли скок стопе незапослености. После рата, привредни раст се нагло повећао, са мањом стагнацијом у периоду од 2000. до 2002. године. Садашња валута, конвертибилна марка је уведена 1998. године и инфлација је мала због везаности те валуте за евро. Велика стопа незапослености и дефицит остају највећи проблеми привреде БиХ. Земља и даље прима велике количине помоћи из иностранства. Многе приватизације су биле неуспешне. Стране банке (посебно након 2001. године) контролишу највећи део банкарског сектора. Сива економија је и даље битан извор прихода.